**Motivasjon**

Da valgkomiteen kontaktet meg og spurte om jeg ville stille, måtte jeg bruke noen dager på å komme frem til at dette var noe jeg hadde veldig lyst til. Jeg kom frem til at hva som motiverer meg til å stille som president ikke er så annerledes enn hva som motiverer meg til å dra på trening og hva som fikk meg til å bli klubbleder. Det koker ned til noe så enkelt som dette:

* jeg elsker vektløfting
* å trene og være med andre som elsker den samme idretten som meg er vanvittig meningsfullt
* alle kan være med, men noen vil bli best, og jeg vil bidra til at det skjer!

Det var utgangspunktet mitt da jeg engasjerte meg som klubbleder. Det er det samme nå, men kompleksiteten har økt.

På tinget vil begge presidentkandidatene legge frem sine synspunkter. Det er i disse dager mange klubber og regioner som allerede nå har behov for å vite hva kandidatene står for og hva de vil med vervet. Årsmøter avholdes, og mange representanter avgjør stemme i disse dager. Jeg kan kontaktes direkte på e-post: frknaess@gmail.com om det er ytterligere spørsmål knyttet til mitt kandidatur. Jeg vil her komme med en kort presentasjon av meg selv og hva jeg tenker om NVFs fremtid.

**Min bakgrunn**

Inntil årsmøtet 2017 var jeg leder av Lørenskog Atletklubb, noe jeg har vært siden 2013. I løpet av den tiden har klubben gått fra å være en styrkeløftklubb med lav aktivitet til å være en styrkeløft- og vektløfterklubb hvor en stor andel av klubbens medlemmer er aktive på stevner. Gjennomsnittsalderen har gått ned, treningskulturen har blitt bedre og vi har et godt miljø for alle utøvere uansett bakgrunn.

Mitt engasjement ifm organisasjonsarbeid innenfor idretten startet med styrkeløft. Jeg satt 3 år i styret i Styrkeløftregion Øst og hadde ansvaret for utdanning og kompetanseutvikling. Det var 3 lærerike år som la grunnlaget for min oppfatning av hvor viktig regionen er mht utvikling av idretten, og hvor stort potensiale vi har i våre vektløfterregioner.

Min organisasjonserfaring utenfor idretten har jeg blant annet fra Studentersamfunnet i Bergen, hvor jeg satt i hhv styret, rådet og valgkomiteen over en 3-årsperiode.

I dag jobber jeg i Utdanningsetaten i Oslo kommune, og hovedområdet mitt er kompetanseutvikling og videreutdanning for lærere. Det er en spennende utfordring å være med å påvirke skolehverdagen til våre elever, og slik jeg ser det går idrett og skole hånd i hånd med tanke på å skape de beste forutsetningene for barn og unge til å skape sin egen fremtid.

Jeg vil med dette presentere noen av ideene jeg har om NVFs fremtid.

**Organisasjonsutvikling – et forbund i endring**

NVF er en organisasjon i endring, noe klubbenes og regionenes arbeid med den nye strategiske planen viser. Endringene er ikke bare en naturlig utvikling som følge av at idretten vokser, det viser også at det er i ferd med å skje en *strukturell endring* som påvirker NVF som *tilrettelegger*. NVF er nå i en spennende prosess, og resultatet av den prosessen er avgjørende for hvordan forbundet er i stand til å tilrettelegge for både bredde og topp. ​

Eller for å si det på en annen måte; vi skal tilby en idrett for alle, samtidig som vi skal utvikle toppidrettsutøvere som skal prestere på et internasjonalt nivå.

**Kompetanseutvikling – sterke regioner**

En godt organisert region er en suksessfaktor. Regionene får et sterkt mandat med mye handlingsrom for å nå målene for sine egne løftere, noe som krever gode trenere, ledere og kursholdere ifm dommerutdanning og trenerløypa. Enkelte regioner fungerer meget godt, andre vil ha behov for kompetanseheving på en eller flere av disse områdene. Det er avgjørende at mandatet til regionene er forankret i klubbene og at de greier å samarbeide om ressurser og hvem som har ansvaret for hva.

Mht sportslig utvikling
Målet er at alt skal ligge godt til rette for at hver enkelt region skal:

* utvikle toppidrettsutøvere i egen region
* etablere og utvikle regionslag
* rekruttere og utvikle ungdoms- og juniorløftere
* skape en god utviklingsarena for veteranene

Regiontrenerne er med i et nasjonalt regiontrenernettverk med årlige seminarer.

Mht utdanning
Målet er at hver enkelt region skal:

* jevnlig tilby dommer- og trenerkurs
* ha en strategi for å styrke organisasjonsarbeidet i klubbene mht lederutvikling og styrekompetanse

Dommerkurs og Trener 1 avhenger av at regionene besitter kompetanse, kapasitet og at de har rutiner på å tilby disse kursene jevnlig. Men om regionene skal utvikle seg slik vi ønsker, må NVF dekke de nye behovene som oppstår. Vår organisasjon har ledere over hele Norge. Det er, som nevnt, ønskelig at regionene i stor grad skal være autonome størrelser med godt eierskap forankret i sitt eget mandat. Lederne i disse regionene må utvikles på samme måte som en hvilken som helst dommer eller trener. Jeg ønsker regionlederseminarer en gang i året, og de kan gjerne legges til et utvidet strategiseminar én eller to ganger i året.

Ønsker dere alle et godt valg!

Hilsen Hilde Næss